สถานเอกอัครราชทูต ณ กรุงไนโรบี ประสานให้ความช่วยเหลือด้านอาหารกับลูกเรือประมงไทยในน่านน้ำโซมาเลียเบื้องต้นแล้ว พร้อมหาแนวทางช่วยเหลือต่อไป
นางสาวบุษฎี สันติพิทักษ์ อธิบดีกรมสารนิเทศ และโฆษกกระทรวงการต่างประเทศ เปิดเผยถึงกรณีลูกเรือประมงไทยในน่านน้ำโซมาเลียขอความช่วยเหลือ ว่า วันนี้ (5 ส.ค.) นายเชิดเกียรติ อัตถากร เอกอัครราชทูต ณ กรุงไนโรบี ได้ติดต่อลูกเรือทางโทรศัพท์ สอบถามสภาพความเป็นอยู่ ซึ่งจากการสนทนาครั้งที่แล้ว ลูกเรือบอกว่าขาดแคลนผักนั้น ได้รับแจ้งข้อมูลว่า บริษัทเจ้าของเรือได้ส่งอาหาร โดยเฉพาะผักประเภทต่าง ๆ ให้เพิ่มเติมแล้ว หากต้องการอะไรอีกจะให้แจ้งทางสถานเอกอัครทูตฯ ทราบ เบื้องต้น ลูกเรือบอกว่า ประเด็นเรื่องอาหารน่าจะบรรเทาลงบ้างแล้ว         สำหรับประเด็นสำคัญคือเรื่องการที่บริษัทค้างค่าจ้าง ทั้งนี้ สถานเอกอัครราชทูตฯ จะพบกับผู้แทนองค์การระหว่างประเทศเพื่อการโยกย้ายถิ่นฐาน เพื่อหาทางช่วยเหลือต่อไป อีกทั้ง กระทรวงแรงงาน และกรมการกงสุล ได้ประสานงานอย่างใกล้ชิด เพื่อช่วยเหลือลูกเรือ รวมถึง การเดินทางเข้าพื้นที่